Борим се с опасни вредители по разсада | Важно за фермера
Борим се с опасни вредители по разсада
Добре е, когато отглеждаме разсада, наоколо да няма стайни цветя, тъй като именно те се превръщат в източник на вредители за още неукрепналите растения. Затова, ако гледаме разсада на перваз, предварително местим цветята в друга стая и го измиваме усърдно с хлорна вар.
Дори и тези мерки обаче понякога не помагат, затова се налага да защитаваме разсада по всички достъпни начини. Ето срещу кои основни вредители.
Белокрилката е много плодовито и вредно насекомо. Не е трудно да бъде открита – дори само при допир до едно растение може да се разхвърчи цял облак бели мухички. Личинките пък се крият от долната страна на листата, покривайки го с отделяните лепливи вещества.
Народният способ за борба с тези вредители е с пръскане с настойка от чесън. За целта 2-3 скилидки чесън сенарязват на ситно и се оставят да киснат в литър вода за едно денонощие, след което се прецеждат и с получения разтвор се пръска разсадът.
Ако нямате вяра на народа, използвайте Конфидор Енерджи ОД – само 2 пръскания и задълго ще забравите как изглежда белокрилката.
Паяжинообразуващите акари могат да бъдат открити и разгледани само с лупа. Обикновено най-напред се появяват дребни черни точки от обратната страна на листата на разсада, след което листата пожълтяват и дори може да опадат. Гъстата лепкава паяжина по младите филизи също може да ги издаде.
Най-безкръвният начин за борба е чрез просто отмиване със струя вода – паяжинообразуващите акари се страхуват от влагата и при тази процедура изгиват масово. Единственото неудобство е, че през 3-4 дни се налага да повтаряме отмиването. Също можем да разположим съдовете с разсада на известно разстояние един от друг, за да затрудним вредителя при прехвърлянето му в съседната саксия или контейнер. Ако пък вредителите са се наплодили, пръскаме с Ортус 5 СК.
Ако листата на разсада се свиват и избледняват, това е сигурен признак за появата на листни въшки. И те отделят лепливи вещества от долната страна на листа.
За борба в стайни условия най-сигурно е пръскането на растенията с разтвор на сапун за пране – 25-30 грама на литър вода.
разсад вредители домашни условия характерни признаци борба начини